Author: Kirchrmayer
Last saved by: spano
Company: MDPT

Legislatívny zámer zákona 
na vytvorenie spoločnosti pre diaľnice a cesty pre motorové vozidlá 

PRVÁ KAPITOLA
ÚVOD

	Zvýšený  tlak na mobilitu osôb i tovarov a zmena podmienok harmonizácie europriestoru v oblasti dopravného trhu prináša mnohé výzvy aj pre cestnú infraštruktúru na prelome tretieho tisícročia. V dôsledku týchto zmien sa stáva rozvoj a integrácia dopravných systémov prioritou dopravnej politiky nielen Európskeho spoločenstva, ale aj asociovaných krajín. 

Realizácia týchto cieľov nie je postavená len na zlepšení infraštruktúry a integrácii spojenej s dobudovaním národných sietí a ich prepojení do spoločnej transeurópskej siete. Nemenej dôležitým pre rozvoj sa javí zvýšenie výkonnosti, produktívnosti , efektívnosti, teda hlavne transformácia výkonných organizácií zabezpečujúcich správu a prevádzku sietí na spoločnosti  reagujúce na aktuálne požiadavky trhu.

Členské štáty Európskej únie pripravujú jednotný systém spoplatňovania a financovania dopravnej infraštruktúry. Tento jednotný integrovaný  systém platieb za používanie cestnej infraštruktúry s vedľajším produktom poskytovania platených služieb bude mať aj nezanedbateľný politický aspekt , možnosť ovplyvňovať a regulovať dopravu.

DRUHÁ KAPITOLA
PRÁVNA ÚPRAVA A DÔVODY VYPRACOVANIA NOVÉHO ZÁKONA

	I. Vývoj právnej úpravy

Do  roku 1990 boli samostatné zložky cestného hospodárstva riadené okresnými a krajskými národnými výbormi a patrili kompetenčne pod Správu dopravy Ministerstva vnútra Slovenskej republiky. Bolo to 36 Okresných správ ciest (OSC), zriadených uznesením vlády ČSSR č. 269/1963, 3  Cestné investorské útvary (CIU) zriadené rozhodnutím MDSVP SR č. 5473/1969  a Ústav cestného hospodárstva a dopravy (ÚCHD).  

Po delimitácii kompetencií federálnych orgánov prešlo 40 samostatných rozpočtových organizácií cestného hospodárstva a výkon štátnej a majetkovej správy diaľnic v roku 1991 pod priame riadenie Ministerstva dopravy, spojov a verejných prác SR. 

Súčasná štruktúra rozpočtovej organizácie Slovenskej správy ciest ( ďalej len „SSC“) bola vytvorená v roku 1995 z Riaditeľstva diaľnic a v roku 1996 začlenením Okresných správ ciest, Cestných investorských útvarov  a časti Ústavu cestného hospodárstva a dopravy delimitovanej  už v roku 1994.

SSC, ktorej zriaďovateľom  je Ministerstvo dopravy, pôšt a telekomunikácií SR (ďalej len „MDPT“) zabezpečuje rozvoj, majetkovú správu, opravy a údržbu ciest a diaľnic na území Slovenska. Ako rozpočtová organizácia je svojimi príjmami a výdavkami napojená na štátny rozpočet cez kapitolu MDPT SR.

V roku 1994 bol zákonom č. 153/1993 Z.z. o Štátnom fonde cestného hospodárstva zriadený Štátny fond cestného hospodárstva ( ďalej len „ŠFCH“),  ktorého účelom bolo sústreďovať finančné prostriedky a používať ich na výstavbu, opravy a údržbu ciest a diaľnic vo vlastníctve štátu. ŠFCH zabezpečoval výrobu diaľničných nálepiek, ich distribúciu a predaj, pričom finančné prostriedky získané z predaja boli príjmom ŠFCH. 

Od 1. 1. 2002 bol ŠFCH zrušený zákonom č. 553/2001 Z.z. o zrušení niektorých štátnych fondov, o niektorých opatreniach súvisiacich s ich zrušením a o zmene a doplnení niektorých zákonov v znení neskorších predpisov. Na MDPT bol  preto od 1. 1. 2002 pre zabezpečenie výroby, distribúcie  a predaja diaľničných nálepiek zriadený samostatný odbor spoplatnenia diaľnic a ciest pre motorové vozidlá.

	II. Súčasná právna úprava

Oblasť cestného hospodárstva a súvisiacich činností upravujú tieto právne predpisy.

Zákon č. 135/1961 Zb. o pozemných komunikáciách (cestný zákon) v znení neskorších predpisov stanovuje výkon plánovania a správy diaľnic a ciest vo vlastníctve štátu s cieľom zabezpečiť ich užívanie, výstavbu, opravu a údržbu.

Vyhláška Federálneho ministerstva dopravy č. 35/1984 Zb., ktorou sa vykonáva zákon o pozemných komunikáciách (cestný zákon).
	
	Vyhláška MDPT SR č. 116/1997 Z.z. o podmienkach premávky vozidiel na pozemných komunikáciách v znení neskorších predpisov,  stanovuje právny režim pozemných komunikácií a prevádzky na nich, dopravné prostriedky a motorové vozidlá.

	Vyhláška MDPT SR č. 41/ 2000 Z.z., ktorou sa ustanovuje spôsob označenia úsekov diaľnic a ciest pre motorové vozidlá, ktorých užívanie podlieha úhrade, vzor nálepky a spôsob jej umiestnenia na motorovom vozidle v znení neskorších predpisov.

Zákon č. 119/1996 Z.z. o koncesnom obstarávaní v znení neskorších predpisov ustanovuje nové podmienky umožňujúce priame i  nepriame zapojenie súkromného a zahraničného kapitálu do výstavby diaľničnej siete SR.

III. Hlavné dôvody na vypracovanie nového zákona

Zaostávanie prípravy a procesu transformácie cestného hospodárstva v porovnaní s inými dopravnými štruktúrami možno odôvodniť podmienkami ekonomickými, organizačnými i vlastníckymi. 

V rámci hľadania vhodných organizačno-právnych foriem transformácie cestného hospodárstva bol v roku 1995  posudzovaný aj variant vytvorenia obchodnej akciovej spoločnosti Slovenská správa ciest a.s. Osobitosťou vtedajších návrhov bolo, že nenašli oporu vtedy platnej  príslušnej legislatíve (zákon č. 513/1991 Zb. Obchodný zákonník, zákon č. 278/1993 Z.z. o správe majetku štátu) ohľadne výkonu správy štátneho majetku a na riešenie formou samostatného zákona nebola politická vôľa.

a)	Legislatívne možnosti transformácie cestného hospodárstva  

Pre posúdenie možností využitia  legislatívnych foriem transformácie je potrebné stanovenie týchto  podmienok .
1.	Zachovanie verejného charakteru cestnej infraštruktúry (sieť diaľnic a ciest pre motorové vozidlá) zachovaním osobitného vzťahu štátu k infraštruktúrnemu majetku,
2.	Zabezpečenie úloh SSC a rezortu MDPT:
a)	správa majetku štátu
b)	prevádzkovanie diaľnic a ciest pre motorové vozidlá
c)	spoplatňovanie užívateľov diaľnic a ciest pre motorové vozidlá
d)	rozvoj, dobudovanie sietí
3.	Odôvodnenosť objemu kapitálových výdavkov a transferu na oddelené zložky SSC, ktoré vytvoria novú spoločnosť
4.	Otvorenie možností zavádzania efektívnych systémov spoplatnenia a kontroly spolu s posilnením záujmu súkromného kapitálu hlavne v oblasti Inteligentných dopravných systémov.
5.	Umožnenie vstupu investorov zo súkromnej sféry pri podmienke zhodnocovania prioritného majetku.

CIELE A OBSAH NAVRHOVANÉHO ZÁKONA

I. Ciele

Základným cieľom zákona  o  spoločnosti pre diaľnice a cesty pre motorové vozidlá je reštrukturalizácia a plynulá transformácia organizácií cestného hospodárstva, ktoré zostanú pod priamym riadením štátu  po decentralizácii časti jeho zložiek. 

Vytvorenie podmienok podľa osobitného zákona na založenie, vznik, postavenie a právne pomery spoločnosti pre diaľnice a cesty pre motorové vozidlá ako akciovej spoločnosti na vykonávanie správcovských, investorských a obchodných činností predpokladá, že zakladateľom so  100 %-nou majetkovou účasťou bude štát v mene, ktorého koná Ministerstvo dopravy, pôšt a telekomunikácií. Zakladateľskú listinu a stanovy spoločnosti schvaľuje vláda SR na návrh ministerstva. 

Spoločnosť pre diaľnice a cesty pre motorové vozidlá bude spravovať majetok vyňatý ku dňu vzniku rozhodnutím ministerstva, z majetku samostatných účtovne oddelených organizačných zložiek SSC. Diaľničná spoločnosť ako samostatný subjekt musí realizovať opatrenia zamerané na dosiahnutie najmä týchto cieľov:

1. Pre zabezpečenie rozvoja,  správy, údržby a opráv diaľnic a rýchlostných ciest  sústreďovať potrebné finančné prostriedky z týchto zdrojov:

a)	štátna pomoc na dostavbu diaľnic a rýchlostných ciest,
b)  výnosy zo spoplatnenia (diaľničné nálepky, neskôr mýto) a nájmu súčastí diaľnic a ciest pre motorové vozidlá,  
c)  z fondov Európskej únie,
d)  z úverových zdrojov.

2.	Vytvorenie majetkovo, personálne a informačne silnej organizácie s kompetenciami na zabezpečovanie mimorozpočtových úverových  zdrojov samostatne a aj na základe partnerstva so súkromným sektorom, určených na financovanie rozvoja siete diaľnic a rýchlostných ciest .

3.	Spojenie investorskej a správcovskej činnosti diaľnic  a ciest pre motorové vozidlá do jedného subjektu umožní plnenie štátnej dopravnej politiky v oblasti zabezpečenia prevádzkovej spôsobilosti a rozvoja transeurópskej siete.

4.	Zefektívnenie úrovne riadenia organizácie na základe jednotného systémového a odborného prístupu v rámci vnútorného organizačného členenia a  zvýšenie úrovne kontrolnej činnosti v cestnom hospodárstve.

5.	Zefektívnenie výroby, distribúcie a predaja diaľničných nálepiek pri podstatnom zvýšení  efektívnosti kontroly na spoplatňovaných úsekoch (aplikácia nových systémov napr. automatickej kontroly poznávacích značiek ANPR, Automatic Number-plate Recognition).

6.	Príprava zavedenia spoplatnenia formou elektronického výberu mýta v prvej etape do roku 2004 len nákladných vozidiel nad 3,5 ton, ktoré bude zosúladené s príslušnými smernicami EÚ a  so systémami v Nemecku, Rakúsku a Českej republike.

II. Obsah

Obsahom zákona budú ustanovenia zabezpečujúce realizáciu cieľov navrhovaného zákona a dôvodov  na jeho vypracovanie. Obsah zákona musí striktne rešpektovať ústavný princíp taxatívneho vymedzenia možností ukladania povinností len zákonom alebo na základe zákona, medzinárodnou zmluvou alebo nariadením vlády (čl. 13 ods.1 Ústavy SR).

V zákone o spoločnosti pre diaľnice a cesty pre motorové vozidlá navrhujeme členenie na 3  časti:

I. časť

	Prvá časť zákona vymedzí predmet a účel navrhovaného zákona. Paragrafové znenie bude obsahovať najmä spôsob založenia, ktorý bude riešený podobne, ako v § 2 a § 10 zákona č. 259/2001 Z.z. o Železničnej spoločnosti, a.s.:
-	Zakladateľom diaľničnej spoločnosti je štát, v ktorého mene koná MDPT SR. Práva štátu ako akcionára vykonáva ministerstvo.

Založenie,  vznik, postavenie, právne pomery diaľničnej spoločnosti sa spravujú osobitným zákonom (Obchodný zákonník), ak tento zákon neustanovuje inak. Zákon č. 92/1991 Zb. o podmienkach prevodu majetku štátu na iné osoby v znení neskorších predpisov sa nepoužije.

Predmet vkladu navrhujeme riešiť podľa zákona č. 278/1993 Z.z. použitím § 13 ods.7 vo väzbe na príslušné ustanovenia zákona NR SR č. 303/1995 o rozpočtových pravidlách v znení neskorších predpisov, v inom sa tento zákon nepoužije.

Určenie hodnoty nepeňažného vkladu sa bude riešiť obdobne ako v §4  zákona č. 259/2001 Z.z. o Železničnej spoločnosti, a.s.:
-	Hodnota nepeňažného vkladu do spoločnosti pre diaľnice a cesty pre motorové vozidlá sa určí znaleckým posudkom podľa osobitného predpisu (Vyhl. MS SR č. 255/2000 Z.z. o stanovení hodnoty podniku, jeho častí a zložiek majetku podniku). 

Prevod vlastníckeho práva  navrhujeme riešiť obdobne  ako v §5 zákona č. 259/2001 Z.z. o Železničnej spoločnosti, a.s : 
-	K návrhu na zápis spoločnosti pre diaľnice a cesty pre motorové vozidlá do obchodného registra sa neprikladá doklad o splatení nepeňažného vkladu pred jej vznikom. Ustanovenia § 59 ods.2 tretej vety, § 60 a § 483 ods. 3 Obchodného zákonníka  sa nepoužijú.

Základné imanie, rezervný fond a akcie navrhujeme obdobne ako v §8 zákona o Železničnej spoločnosti, a.s. :
-	Základné imanie spoločnosti pre diaľnice a cesty pre motorové vozidlá pri jej vzniku tvorí hodnota nepeňažného vkladu znížená o hodnotu rezervného fondu; § 58 ods. 1 Obchodného zákonníka sa nepoužije.

Súčasťou bude vymedzenie pojmov ( napr. diaľnica, rýchlostná komunikácia,  mýto a pod.), obsah stanov a predmetu podnikania v prípade odlišnosti Obchodného zákonníka.

II. časť

	Druhá časť je nosnou časťou zákona, vychádzajúca z Obchodného zákonníka. Postavenie orgánov spoločnosti, valného zhromaždenia, predstavenstva, dozornej rady, počty členov jednotlivých orgánov, pôsobnosť, pravidlá volieb a pôsobnosť MDPT pri výkone práv akcionára budú stanovené v súlade s Obchodným zákonníkom. 

III. časť

	Táto časť pod názvom „ Spoločné, prechodné a záverečné ustanovenia“ bude upravovať vzťah konania podľa tohto zákona k všeobecnému predpisu o správnom konaní, vplyv nového zákona na právne vzťahy upravené inými zákonmi, zrušenie doterajších predpisov a ustanovenie  o  účinnosti  zákona,  ktorý predpokladáme od 1. 1. 2005.